F E L H Í V Á S
Az utóbbi időben ismét több idős ember vált az úgynevezett unokázós csalók célpontjává.

A rendőrség tájékoztatása alapján az alábbiakra hívjuk fel a lakosság figyelmét:

Az elkövető telefonon jelentkezik, és a sértett gyermekének, unokájának, esetleg rendőrnek vagy ügyvédnek adja ki magát. Megrázó történettel és sürgetéssel próbálja rávenni, hogy pénzt vagy értéket adjon át. A legfontosabb: ne hagyja, hogy a pánik döntsön Ön helyett!
Az unokázós csalások sajnos még mindig szedik az áldozataikat. Telefonon azt állítják, hogy a gyermek vagy az unoka balesetet okozott, kórházba került, őrizetbe vették, vagy valamilyen bűncselekménybe keveredett. A történet szerint pénzhez kell jutnia ahhoz, hogy szabadlábon maradhasson. A telefonáló a hitelesség érdekében gyakran síró, zaklatott hangon beszél.
Egy másik jellemző módszer szerint a csaló rendőrként vagy ügyvédként arról tájékoztatja a felhívott idős személyt, hogy a hozzátartozója egy csomagot vett át vagy adott fel a postán, amelyről később kiderült, hogy fegyvert vagy kábítószert tartalmazott. Akár sírással is megpróbálhatják elhitetni, hogy a bajba jutott rokon is a közelben van. A telefonáló ezután pénzt vagy ékszert kér.
Nagyon fontos, hogy ilyen helyzetben legyen éber és egészségesen gyanakvó!
· Ha hasonló hívást kap, bontsa a vonalat, és ne hagyja magát sürgetni!
· Hívja vissza a rokonát azon a telefonszámon, amelyen egyébként is eléri. Így egyszerűen ellenőrizheti, valóban szükség van-e a segítségére.
· Tegyen fel ellenőrző kérdéseket! Olyanokat, amelyekre egy idegen nem tudhatja a választ, például: „Mikor születtél?”, „Hogy hívják a testvéredet?”, „Mikor és hol találkoztunk utoljára?”
· Soha ne adjon át pénzt vagy értéket ismeretlennek, akit egy telefonáló küld Önhöz! Rendőr, ügyvéd vagy más hivatalos személy nem kér készpénzt vagy ékszert ilyen módon.
A csalók a bizalomra, a félelemre és a kapkodásra építenek. Egy telefonhívás megszakítása és a hozzátartozó visszahívása elegendő lehet ahhoz, hogy meghiúsítsuk a csalást. Soha ne adjon át pénzt vagy értéket ismeretlennek!
Ha a csalás mégis megtörtént, azonnal, késlekedés nélkül hívja a 112-es segélyhívó számot!
